La Universitat Autònoma de Barcelona (UAB) ha acollit avui la cerimònia de cloenda de la 35a edició dels Campionats de Catalunya Universitaris amb el lliurament d'un guardó commemoratiu als millors esportistes universitaris de l'any 2020, que han pogut participar-hi malgrat la xacra de la Covid-19.
La UAB, com a universitat coordinadora de l'Esport Català Universitari (ECU) 2020, ha celebrat l'acte al recinte universitari de Bellaterra, amb la presència del director del Consell Català de l'Esport, Antoni Reig.
El representant de la Generalitat ha compartit la cloenda amb la rectora de la UAB, Margarita Arboix, que ha desitjat molt d'èxit en l'organització dels Campionats de Catalunya Universitaris d'enguany a la Universitat de Girona (UdG), que serà la institució organitzadora després d'una edició en què, malgrat la incidència de la pandèmia de Covid-19, han participat per primer cop prop de vuit mil estudiants i s'ha pogut realitzar el 80% de les proves.
La coordinació dels campionats es fa de manera rotatòria entre les dotze universitats catalanes que integren l'Esport Català Universitari, que subvenciona l'organització.
A més, la població que exerceix d'amfitriona també canvia cada temporada per tal de potenciar la vinculació de la universitat amb la societat i donar-li més visibilitat: aquest curs la ciutat de Sabadell ha estat escollida per la UAB per acollir gran part de les competicions.
La UAB ha donat el relleu a la UdG en un acte que ha tingut lloc avui al Rectorat, presentat pel tècnic del Servei d'Activitat Física de la UAB Carles Sisó, i en què han estat lliurats els guardons a les persones i equips que han guanyat les seves respectives competicions, celebrades de manera restringida i amb totes les precaucions sanitàries a causa de la pandèmia SARS-CoV-2, que afecta tot el món.
Jordi Altés i Júlia Estany han recollit els premis als millors esportistes absoluts masculí i femení en representació de tots els guardonats, i Elías Asskali ha recollit el premi de la Challenge Atlètica (patrocinat per Adidas).
A més, Laura Reyes, regidora d'Esports de l'Ajuntament de Sabadell, ha recollit una placa commemorativa per la col·laboració del consistori en la cessió d'instal·lacions per a les competicions d'equip.
El Servei d'Activitat Física de la UAB ha estat l'encarregat de l'organització d'aquests campionats, que tenen lloc des de l'any 1986 amb l'objectiu de fomentar la pràctica esportiva entre els membres de les comunitats universitàries.
Els darrers anys, han experimentat un gran creixement fins a assolir prop de set mil participants entre totes les activitats i disciplines, d'equip o individuals.
Entre novembre del 2019 i març del 2020, més d'un centenar d'equips de les dotze universitats catalanes han participat en competicions d'equip com bàsquet, futbol, handbol, rugbi o voleibol.
Pel que fa als esports individuals, hi ha hagut, entre altres, atletisme, aigües obertes, bàdminton, cursa de muntanya, duatló, natació, pàdel, taekwondo o tennis.
Antoni Reig s'ha sumat als agraïments a totes les entitats implicades en l'organització dels campionats, i ha asseverat que, "amb aquesta edició, es tanca amb bona nota el Pla Estratègic per al període 2013-2020 principalment perquè, tot i la pandèmia, ha augmentat participació, especialment en l'esport femení".
La rectora de la UAB ha agraït la participació de l'alumnat en les competicions així com la implicació en l'organització dels campionats dels serveis esportius de les universitats, l'Ajuntament de Sabadell, la Secretaria General de l'Esport i de l'Activitat Física i les entitats patrocinadores.
Ha destacat que l'esport transmet valors que "cal potenciar" com ara la relació en igualtat de condicions o el l'honestedat i el joc net, especialment en un lloc com la universitat on "no només formem professionals sinó també ciutadans i ciutadanes".
I ha subratllat en particular que les competicions universitàries afavoreixen les relacions entre companys i companyes de la mateixa i de diferents institucions.
El rector de la UdG, Joaquim Salvi, ha assegurat que la institució assumeix "amb empenta i amb il·lusió" l'organització dels campionats d'aquest curs i, alhora, amb la "cautela" necessària degut a la situació sanitària, i ha assegurat que es duran a terme les proves "amb la màxima cura i protecció per a les persones".
Salvi ha agraït la implicació de l'Ajuntament de Girona, que agafa el relleu de Sabadell com a ciutat amfitriona, així com la col·laboració de la diputació gironina, i ha explicat que els campionats coincidiran amb un curs "molt especial" perquè, el 2021, es commemorarà el trentè aniversari de la UdG.